
Pakkumise edukaks tunnistamine korraldatud 

jäätmeveo konkursil jäätmeveopiirkonnas nr 2 
1. ASJAOLUD JA MENETLUSE KÄIK 
Narva Linnavalitsus võttis 30.04.2008.a. vastu korralduse nr 561-k, millega tehti Narva Linnavalitsuse Linnavara- ja Majandusametile ülesandeks kuulutada välja avalik konkurss korraldatud jäätmeveoga hõlmatud olmejäätmete vedamise ainuõiguse andmiseks jäätmeveopiirkondades nr 1, nr 2 ja nr 3.
09.05.2008.a. avaldas Narva Linnavalitsuse Linnavara- ja Majandusamet üleriigilise levikuga päevalehes «Äripäev», kohalikus ajalehes «Gorod» ja Narva linna veebilehel http://www.narva.ee/index.php?keskel/uudised/&news=1778 teate avaliku konkursi väljakuulutamise kohta kolmes jäätmeveopiirkonnas. 26.05.2008.a. teatas Narva Linnavalitsus, et pikendab korraldatud jäätmeveoga hõlmatud olmejäätmete vedamise ainuõiguse andmiseks korraldatava konkursi pakkumiste esitamise tähtaega kuni 10.06.2008.a. kella 12.00.
10.06.2008.a. kell 13.00 toimus Narva Linnavalitsuse 30.04.2008.a. korraldusega nr 561-k moodustatud ja Narva Linnavalitsuse 28.05.2008. a korraldusega nr 676-k muudetud avaliku konkursi ajutise hindamiskomisjoni koosolek, millel avati jäätmeveopiirkonnas nr 2 konkursipakkumistega pakendid. 

Vastavalt avaliku konkursi „Korraldatud jäätmeveoga hõlmatud olmejäätmete vedamise ainuõiguse andmine jäätmeveopiirkonnas nr 2“ pakkumise kutse dokumentide (PKD) punktis 14.2. sätestatule pakkumiste hindamise aluseks on jäätmeveo hind segaolmejäätmetel, paberi- ja kartongijäätmetel, suurjäätmetel ning jäätmemahutite rendihind. PKD punkt 14.3. kohaselt korraldatud jäätmeveoga jäätmete käitlemise hindamisel tunnistatakse edukaks suurima punktide kogusumma saanud pakkumine (PKD punktides 14.3.1. kuni 14.3.4. toodud metoodikal arvestatud pakkuja punktide arvu summa). 
11.08.2008.a Narva Linnavalitsuse avaliku konkursi ajutise hindamiskomisjoni koosolekul läbiviidud pakkumiste hindamisel ja võrdlemisel selgus, et pakkumiste hulgast pakkumiskutse dokumentides esitatud hindamiskriteeriumide suhtes kõige soodsamaks pakkumiseks osutus AS Cleanaway (Reg.kood: 10814608) poolt esitatud pakkumine, mis kogus suurima punktide kogusumma.

Lähtudes ülaltoodust ning PKD punktis 13.4. sätestatust, teeb Narva Linnavalitsuse Linnavara- ja Majandusamet Narva Linnavalitsusele ettepaneku kinnitada avaliku konkursi tulemused, tunnistades edukaks AS Cleanaway pakkumine.
2. ÕIGUSLIKUD JÄRELDUSED 
Kohaliku omavalitsuse korralduse seaduse § 30 lõige 2 punkt 1 kohaselt valla- või linnavalitsus lahendab ja korraldab kohaliku elu küsimusi, mis volikogu määruste või otsustega või valla või linna põhimäärusega on pandud täitmiseks valitsusele.

Narva Linnavolikogu 27.03.2008.a määruse nr 24 „Narva linnas korraldatud jäätmeveo rakendamise kord” § 5 lõige 1 alusel avaliku konkursi korraldatud jäätmeveoga hõlmatud olmejäätmete vedamise ainuõiguse andmiseks korraldab Narva Linnavalitsus. 

Vabariigi Valitsuse 25.09.2001.a määruse nr 303 "Eri- või ainuõiguse andmiseks avaliku konkursi korraldamise kord" § 38 ja § 42 sätestavad, et õiguse andja hindab ja võrdleb kõiki pakkumisi vastavalt pakkumiskutse dokumentides esitatud tingimustele ning edukaks pakkumiseks tunnistatakse pakkumiste hulgast pakkumiskutse dokumentides esitatud hindamiskriteeriumide suhtes kõige soodsam pakkumine.
Pakkumiskutse dokumentide (PKD) punktide 13.2. ja 13.4. järgi Narva Linnavalitsus tunnistab korraldusega edukaks suurima punktisumma saanud ettevõtte pakkumise. Narva Linnavolikogu 29.06.2000.a määrusega nr 36/16 „Narva linna põhimääruse kinnitamine“ kinnitatud Narva linna põhimääruse punkt 5.7.1. alusel Narva Linnavalitsuse komisjoni otsused on soovitusliku iseloomuga linnavalitsuse määruste ja korralduste ettevalmistamisel.

3. OTSUS

3.1. Kinnitada avaliku konkursi „Ettevõtja leidmine ja ainuõiguse andmine korraldatud jäätmeveoks Narva linnas jäätmeveopiirkonnas nr 2“ tulemused.

3.2. Tunnistada avalikul konkursil korraldatud jäätmeveo ainuõiguse andmiseks jäätmeveopiirkonnas nr 2 edukaks AS Cleanaway (Reg.kood: 10814608) pakkumine.
4. RAKENDUSSÄTTED 

4.1. Narva Linnavalitsuse Linnavara- ja Majandusametil teha korraldus asjaosalistele teatavaks.

4.2. Käesolevat korraldust on võimalik vaidlustada 30 päeva jooksul haldusakti teatavaks tegemisest, esitades kaebuse Tartu Halduskohtu Jõhvi kohtumajja.
4.3. Korraldus jõustub seadusega sätestatud korras.

